Margaret Johansen

**Margaret Johansen** (1923–2013, født Margaret Foss) var en norsk forfatter og feminist. Hun var særlig kjent for boka *Du kan da ikke bare gå...* om voldtekt og mishandling i ekteskap, som også er dramatisert og filmet, og for novellen «Firmafesten», som setter menns adferd i relieff.

Hun vokste opp i Skien. I 1941 meldte hun seg inn i Nasjonal Samling og flyttet til Oslo. I Oslo fikk hun ansettelse som kontordame i Handelsdepartementet, og avanserte til stenograf og sekretær for NS-statsråden Axel Stang, som også var leder for NS Ungdomsfylking. Sommeren 1943 var Margaret Foss også en av to leirledere for Nasjonal Samlings hirdleir for piker. I august 1945 ble hun fremstilt for retten, som avsa fengslingskjennelse på grunnlag av siktelsen som blant annet omfattet angiveri av to navngitte personer. I juni 1946 ble hun dømt til 6&nbsp;måneders fengselsstraff og inndragning av kr. 4679, som Vidkun Quisling hadde overført til hennes postgirokonto til drift av «Ministerpresidentens» barnehjem i Fyresdal.

Etter krigen arbeidet hun 25 år i reklamebransjen. Hun giftet seg i 1948 med Harry Borchgrevink Kannert (1918–1952), som også hadde blitt dømt for landssvik etter krigen. I 1956 giftet hun seg for andre gang, med Olaf Andreas Johansen (1912–1985).

Hun debuterte i 1965 med novellen «Et teknisk geni» i antologien *13 noveller for film*, og i 1971 med novellesamlingen *Om kvinner*. I forfatterskapet har hun vært opptatt av kvinners liv og rettigheter, også av kvinnemishandling.

Sammen med Sonja Lid, Nina Karin Monsen, Gerd Brantenberg og Gunnel Malmstrøm var hun med i Tverrlitterært Kvinneforum fra 1978 til 1991. Hun var en aktiv skribent og debattant.

Regissøren Terje Mærli fikk Amandaprisen for sin dramatisering for NRK Fjernsynsteatret av Johansens roman *Du kan da ikke bare gå*.

I 1991 ga hun ut romanen *Coras krig*, om jentungen Cora som blir nazist under andre verdenskrig. Anmelderen i *Drammens Tidende og Buskerud Blad* mente romanen var «ikke vellykket», at persongalleriet ikke fikk liv, og at boken ikke kunne måle seg med andre av Johansens utgivelser. Rogalands Avis omtalte boken som en «[l]ite fengende oppveksthistorie». Litteraturanmeldelsen i Nationen bar overskriften «Likegyldig ordgyteri om angst». Anmelderen i Sarpsborg Arbeiderblad mente imidlertid at Johansen hadde skrevet «en bok som glitrer». I forbindelse med utgivelsen av denne romanen opplyste Margaret Johansen at hun, i likhet med romanfiguren Cora, hadde «havnet på feil side» under krigen.

## Bibliografi

### Romaner, noveller, artikler og essays
* 1971: *Om kvinner* (novellesamling)

* 1973: *Men mannen ler* (novellesamling)
* 1974: *Det var en gang en sommer* (roman)
* 1976: *Død og småsuppe* (novellesamling)
* 1978: *Damenes vals, en slags roman tilegnet det sterkeste kjønn* (roman) – utgitt på tysk i 1985 under tittelen *Damenwalzer : eine Art Roman dem stärkeren Geschlecht gewidmet*  
* 1981: *Du kan da ikke bare gå* (roman) 1981 – utgitt på tysk i 1983 under tittelen *Du kannst doch nicht einfach gehen*  
* 1984: *Mandagsbarn* (novellesamling)
* 1987: *Min far er en grønn dunk – og andre krasse pennestrøk : artikler og kåserier (1970–86)*
* 1988: *Tidsfordriv* (novellesamling)

* 1991: *Coras krig* (roman)

### Dramatikk (utvalg)
Johansen fikk flere skuespill oppført ved Det frie teater og andre scener, deriblant:

* ?: *Det er bare Martha* (monolog) – satt opp på Club 7 i regi av Sessa Sidselrud, med Gunhild Grünfeld i rollen
* 1986: *USP-SUSP* (komedie) – oppført på Oslo Nye Teater/Centralteateret
* 1993: *Blindemann* – oppført på Det Åpne Teater
* 1993: *Fluen* – oppført på Det Åpne Teater

## Priser
* LOs kunstnerpris 2005

## Referanser


## Eksterne lenker
* 
* Lo-aktuelt 2005: «Men Margaret ler – fremdeles»
* NRK: På livet laus: «På feil side»